text: Veggerby fik 2,7 mio. kr af kommunen
  01 juli 2015 kl. 06.38
  Den tidligere professionelle cykelrytter Jens Veggerby har skrevet regninger til Hedensted Kommune for i alt 2,7 mio. kr. for at køre unge arbejdsløse til toppen af l'Alpe d'Huez.
  Ifølge jobcenteret i Hedensted har i alt 32 unge arbejdsløse siden 2012 gennemført turen på de 1500 km til toppen af bjerget l'Alpe d'Huez i de franske alper.
  30 af de unge i dag enten i arbejde, under uddannelse eller i praktik efter at have gennemført projektet.
  Siden projektets start i 2012 har Hedensted Kommune brugt over tre mio. kr. på projektet, skriver Vejle Amts Folkeblad.
  Ifølge Jobcenter Hedensted har man i 2013 og 2014 betalt 2,7 mio. kroner til Veggerby Sport & Kultur.
  Derudover er der i 2012 betalt 711.000 kr. til firmaet Forward Presence.
  Det har ikke nødvendigvis været en dårlig forretning for Hedensted kommune at udstede den store check til Jens Veggerby, når man spørger jobcenter-chef H.C. Knudsen.
  - Den pris kan jeg sagtens forsvare set i lyset af projektets resultater. Man skal huske på, at der er tale om en målgruppe, som er svær at få i job eller uddannelse, men det er lykkedes med dette projekt, siger H.C. Knudsen til Vejle Amts Folkeblad.
  I år og 2016 skal eks-cykelrytteren Michael Rasmussen træne og køre med de unge arbejdsløse, og her er udgiften ca. 900.000 kr. pr år.
  